
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT
Bucureşti: 7 octombrie 1999

Nr.386/XVIII/9



Către




Comisia juridică, de disciplină şi imunităţi





AVIZ

asupra proiectului de Lege privind aprobarea Ordonanţei Guvernului nr.83/1999 pentru modificarea şi completarea Ordonanţei Guvernului nr.9/1992 privind organizarea statisticii publice

Cu adresa nr.311/6 septembrie 1999, Comisia pentru învăţământ, ştiinţă, tineret şi sport a fost sesizată în vederea dezbaterii şi avizării, cu proiectul de Lege privind aprobarea Ordonanţei Guvernului nr.83/1999 pentru modificarea şi completarea Ordonanţei Guvernului nr.9/1992 privind organizarea statisticii publice.

În şedinţa din 6 octombrie 1999, Comisia pentru învăţământ, ştiinţă, tineret şi sport a examinat proiectul de lege sus menţionat şi a hotărât să-l avizeze favorabil, cu următoarele amendamente:

Art.2, alin.(3), să aibă următoarea redactare:

“În subordinea Comisiei Naţionale pentru Statistică funcţionează direcţiile generale teritoriale de statistică, ca servicii publice descentralizate, finanţate de la bugetul de stat, Centrul Naţional de Pregătire în Statistică, precum şi Editura Română de Statistică, finanţată din venituri extrabugetare.”

Art.2, alin.(4), să aibă următoarea redactare:

“Centrul Naţional de Pregătire în Statistică se înfiinţează şi funcţionează potrivit legii, având ca scop formarea profesională continuă a personalului din sistemul statisticii publice şi private”

Art.2, alin.(5), să aibă următoarea redactare:

“Centrul Naţional de Pregătire în Statistică realizează activităţi de formare profesională continuă în statistică şi în domenii conexe.”

Art.2, alin.(6) şi (7) se elimină.

Art.2, alin.(8), să aibă următoarea redactare:

“Organizarea şi funcţionarea Comisiei Naţionale pentru Statistică, a unităţilor subordonate, inclusiv a Centrului Naţional de Pregătire în Statistică se aprobă prin Hotărâre a Guvernului”

Motivare: Corelarea cu legislaţia în vigoare privind formarea profesională continuă (prevederile art 135 din Legea învăţământului, precum şi prevederile Statutului personalului didactic şi a legilor referitoare la evaluarea şi acreditarea unităţilor şi instituţiilor de învăţământ).

În cadrul dezbaterilor a fost formulat şi un amendament, respins de Comisie, care s-a cerut să fie menţionat în raport.

Amendament: 

“Centrul Naţional de Pregătire în Statistică se înfiinţează şi funcţionează potrivit legii, având  drept scop, în cadrul sistemului de formare continuă, organizarea de cursuri de calificare, perfecţionare şi conversie profesională a adulţilor." (deputat Ecaterina Andronescu).

Menţionăm că la dezbaterile Comisiei a participat, ca invitat, dl.Victor Dinculescu, preşedintele Comisiei Naţionale pentru Statistică.

